www.dadabhagwan.org

Table of Contents

जून २०१७-दादावाणी- हिन्दी

संपादकीय

अन्डर हैन्ड के साथ काम करते समय

पाठकों से...

भगवान पद का थर्मामीटर

कीमत चीज़ों की या व्यक्ति की?

उसे कहा ज्ञान

विनाशी को कीमती मान बैठे हैं

बुद्धि बढऩे से कुढऩ बढ़ जाती है

ऐसे जीवन में क्या सुख?

वहाँ पर किस तरह से व्यवहार करना?

ऐसा कभी सोचा है क्या?

करो व्यवहार, मानवतापूर्ण

...तो होगा नियमानुसार

समझो न्याय क्या, अन्याय क्या?

दु:खमुक्त होने के लिए सुख दो

छेड़ने में जोखिम बहुत है

रक्षा करो अन्डर हैन्ड की

सत्ता का उपयोग करो समझदारी से

जगत् न्याय स्वरूप है, इसलिए चेतो

हिसाब चुक रहे हैं, परस्पर

श्रेष्ठी कहे जाएँगे या शठ

बनना सेठ सही अर्थ में

चूसता है खून, हार्ड रौद्रध्यान करके

उठाते हैं फायदा, कम बुद्धि वालों का

सेठपना करने से दंडित होते है बेचारे मज़दूर

तब होता है सच्चा धर्म

देखना किसी के साथ बैर न बंधे

उसमें ज़िम्मेदार कौन?

डाँटना नहीं, समझाकर काम लो

बीच की ऐजन्सी से काम लो

जहाँ व्यवस्थित वहाँ दखल क्यों?

डाँटना, वह है अहंकार

सेट करो ‘व्यवस्थित’ का ज्ञान

अपने कर्म के कारण सामने वाला उल्टा चलता है

दु:ख देने का इरादा तो नहीं है न?

‘किसी को दु:ख ना हो’ वह भाव रखो

फर्ज़ पूरे करने हैं, ‘ज्ञान’ में रहकर

निमित्त बने उसके लिए पश्चाताप करो

जोखिम उठाने के बजाय रास्ता खोजो

व्यवहार में अलिप्त रहकर करो प्रतिक्रमण

प्राकृतिक स्वभाव के करने हैं प्रतिक्रमण

संसार सुधरता है, प्रेम से

संसार जीत पाओगे अहिंसा की तलवार से

जून २०१७-दादावाणी- हिन्दी

अन्डर हैन्ड के साथ काम करते समय

संपादकीय

अक्रम ज्ञान प्राप्त करने के बाद महात्माओं को बाकी बचा जीवन पाँच आज्ञा में रहकर पूरा करना होता है। व्यवहार जगत् में प्रत्येक व्यक्ति को अलग-अलग समय में, अलग-अलग रोल अदा करने होते हैं, जैसे कि माँ-बाप को बेटे के साथ, पति-पत्नि के बीच, घर में छोटों को बड़ों के साथ, ऑफिस में बॉस को सबॉर्डिनेट के साथ, गुरु-शिष्य या सहाध्यायियों के साथ, घर में या ऑफिस में काम करने वाले नौकरों के साथ। ऐसे अनेक प्रकार के संबंधों को व्यवहार में यदि संक्षेप में वर्गीकृत किया जाए तो एक ऊपरी और एक अन्डर हैन्ड के रूप में व्यवहार दृष्टि गोचर होता है। इन सभी व्यवहारों में हमें जीवन इस प्रकार से जीना चाहिए ताकि हम से किसी को किंचित्मात्र भी दु:ख न हो। जिससे किसी को किंचित्मात्र भी दु:ख नहीं होता, वह खुद सुखी रहता है। इसमें कोई दो मत नहीं हैं।

ऊपरी किसे कहेंगे? जो अन्डर हैन्ड को संभाल ले। आश्रित को दु:ख हो, ऐसा व्यवहार करना अथवा उसे डाँटना, वह बहुत बड़ा अहंकार है। अगर पूर्वाग्रह के बगैर डाँटा जाए तो वह काम का है। सिर्फ व्यक्ति के रूप में सभी अलग हैं लेकिन हैं आत्मा ही, अर्थात् वे भी भगवान ही हैं। इसलिए किसी का नाम नहीं लेना और किसी को छेड़ना भी नहीं। अपने हाथ अन्डर हैन्ड को झिड़काने के लिए नहीं हैं। उनका कभी भी तिरस्कार मत करना। अपने अन्डर हैन्ड को मानपूर्वक रखना। उसे संतोष हो, उस तरह से हमें अपना काम निकाल लेना है। जितना हो सके उतना आत्मा के लिए ही करते रहने जैसा है, क्योंकि इस संसार में तो कुछ भी इधर-उधर नहीं होने वाला।

अगर कोई व्यक्ति ज़रा सा भी गुस्सा करे तो उसे खुद सहन नहीं कर सकता और खुद दूसरों के साथ पूरा दिन गुस्सा करता रहता है। यह कैसा अन्याय है? ऐसे तो कितने ही भयंकर दोष किए हैं, जिनका खुद को पता ही नहीं चलता। भगवान ने एक ही प्रकार का व्यवहार कहा था कि तेरे अन्डर में जो भी आए, उनका रक्षण करना। जिन्होंने अन्डर हैन्ड का रक्षण किया, वे भगवान हुए।

जगत् अर्थात् परस्पर सद्भावना। ऊपरी हो या फिर नौकर लेकिन परस्पर सद्भावना होनी चाहिए और हेल्पिंग नेचर होना चाहिए, ऑब्लाइजिंग नेचर होना चाहिए। हमारे प्रतिदिन के व्यवहार में यह भाव होना चाहिए कि चीज़ों की नहीं लेकिन व्यक्ति की कीमत है। किसी भी व्यक्ति के साथ बैर न बंधे उस तरह से अहिंसक रूप से फाइलों का निकाल करके, प्रेम स्वरूप वर्तन कर सकें,ऐसे भाव पुरुषार्थ के साथ हम अपना काम निकालने में सफल हों, यही अभ्यर्थना।

~ जय सच्चिदानंद

(पृ.४)

अन्डर हैन्ड के साथ काम करते समय

पाठकों से...

‘दादावाणी’ सामायिक में मुद्रित पाठ्य सामग्री मूलत: गुजराती ‘दादावाणी’ का हिन्दी रूपांतर है। कोष्ठक में दिए गए शब्द या तो अंग्रेज़ी शब्द का अर्थ हैं अथवा शब्द का तात्पर्य स्पष्ट करने हेतु वृद्धित किए गए वाक्यांश है। यहाँ पर ‘आत्मा’ शब्द को गुजराती और संस्कृत की तरह पुल्लिंग में प्रयोग किया गया है। जहाँ पर भी ‘चंदूभाई’ नाम का प्रयोग हुआ है, वहाँ पर पाठक खुद को समझें। ‘दादावाणी’ के इस अंक में अगर आप कोई बात न समझ पाएँ तो प्रत्यक्ष सत्संग में पधारकर समाधान प्राप्त करें। अनुवाद में कोई कमी नज़र आए तो हमें सूचित करने की कृपा करें, ताकि भविष्य में सुधार किया जा सकें । ऐसी क्षतियों के लिए हम आपके क्षमाप्रार्थी है।

भगवान पद का थर्मामीटर

मोक्ष का मार्ग इतना सरल नहीं है। यह तो, यहाँ पर सरल मार्ग खुल गया है, वहाँ अपना काम निकाल लेना है। सरल मार्ग और वह भी चिंता रहित! वर्ना कढ़ापा-अजंपा (अकुलाहट) सभी को होते हैं।

यह कढ़ापा-अजंपा बंद हो जाए न तो वह इंसान क्या कहलाएगा? वह इंसान भगवान कहलाएगा। क्योंकि लोग क्या कहते हैं कि मनुष्य कढ़ापे-अजंपे रहित हो ही नहीं सकता। प्याले फूटने पर किसी को कढ़ापा-अजंपा होता है और किसी को पेन खोने पर कढ़ापा-अजंपा होता है। किसी की गाड़ी उसके ड्राइवर ने ज़रा खराब कर दी हो तो उसे कढ़ापा-अजंपा हो जाता है। कुछ न कुछ कढ़ापा-अजंपा हुए बगैर रहता ही नहीं। किसी का डाइनिंग टेबल किसी ने बिगाड़ दिया हो तो उसे कढ़ापा-अजंपा हो जाता है। पूरे दिन कढ़ापा-अजंपा ही करता रहता है। जिसका कढ़ापा-अजंपा गया, उसे जगत् भगवान ही कहता है! अब किसलिए इतना बड़ा पद कहा होगा? क्योंकि कोई भी इंसान कढ़ापा-अजंपा रहित नहीं होता इसलिए कढ़ापा-अजंपा, बस इतना ही शब्द जिसमें से निकल गया, वह भगवान कहलाएगा। वह भगवान अपना थर्मामीटर!

कीमत चीज़ों की या व्यक्ति की?

बड़े मिल मालिक भी, यदि नौकर कभी दस कप-प्लेट लेकर आ रहा हो और ट्रे हाथ में से गिर जाए, तब भी उसका आत्मा फूट जाता है। अरे, चार-चार मिलों के मालिक हो और कैसे हो? ऐसे तो कैसे हो कि इस प्याले में ही आत्मा आ गया? चार मिलों का मालिक तो क्या तू गरीब है?

सत्तर साल का व्यक्ति भी, यदि दो प्यालें फूट गए हों और आवाज़ सुने तो बोलेगा, ‘अरे, यह क्या फूटा?’ दो प्यालों में तो जैसे आत्मा फूट गया हो न, ऐसा होता है और पूरा ही जगत् ऐसा करता है न? अब, ‘इसमें कौन फोड़ता है?’ वह जानता नहीं और ‘नौकर ने ही फोड़े’ ऐसा कहता है। अरे, नौकर तो फोड़ता होगा? नौकर कहीं अपना विरोधी नहीं है। अब, नौकर का गुनाह नहीं है लेकिन फिर भी लोग ऐसा बोलते रहते हैं न कि ‘नौकर ही फोड़ते हैं’!

वर्ना, प्याला तो यह छोटा बच्चा भी नहीं फोड़ता। इस छोटे बच्चे से कहें कि, ‘जा बेटा, ये प्याले बाहर फेंक आ।’ तो नहीं फेंकेगा। तब वह कंधे उचकाता है। वह समझता है कि ये प्याले नहीं फेंकने चाहिए। अब यदि छोटा बच्चा भी नहीं फोड़ता तो इतना बड़ा नौकर तो क्यों फोड़ेगा?

(पृ.५)

बहुत दिनों तक ऐसा हो तो नौकर फिर एक दिन चाकू मारकर चला जाता है। तब फिर लोग शोर मचाते हैं कि ‘अब तो नौकर मार डालते हैं!’ आप उसे रोज़ मारते रहते हो तो फिर एक दिन वह पूरा मार देता है! इसलिए ‘नौकर के साथ कैसे बरताव करना चाहिए’ उसे वह समझना नहीं पड़ेगा?

उसे कहा ज्ञान

एक सेठ आए थे। मैंने उनसे कहा, ‘हम पच्चीस लोग आपके यहाँ चाय पीने आएँ और तब अगर नौकर के हाथ में से पच्चीस कप-प्लेट गिर जाएँ तो तब आपको क्या होगा?’ तब वे कहने लगे, हम नौकर से इतना पूछेंगे कि, ‘भाई तू जला तो नहीं न?’ तब मैंने कहा, ‘बहुत अच्छा कहा जाएगा।’ देखो हिंदुस्तान में कैसा आश्चर्य भरा हुआ है!

वर्ना तो, जैसे ही पच्चीस कप-प्लेट टूटे कि तुरंत ही मन में विचार आ जाता है कि ‘इस नौकर ने सवा सौ रुपए का नुकसान कर दिया’। हिसाब लगा लेता होगा, क्यों? पेपर पर तो थोड़ा समय लगता है लेकिन मन में तो समय ही नहीं लगता!

आपके प्याले फूट जाएँ, तब क्या करोगे आप?

प्रश्नकर्ता : कुछ भी नहीं होगा।

दादाश्री : क्या बात कर रहे हो? ऐसे पचासी का उधार तो हो चुका, अब और पंद्रह साल आने वाले हैं, तो सौ पूरे होंगे फिर?

प्रश्नकर्ता : भले ही हों, ‘यह’ प्याला भी फूटना ही है फिर।

दादाश्री : ऐसा! देह को प्याला कह रहे हो? तब ठीक! इसे ज्ञान कहते हैं!

विनाशी को कीमती मान बैठे हैं

यदि एक पुराना मटका टूट जाए, तब सेठ क्या कहता है? कोई बात नहीं, कोई बात नहीं। क्योंकि उसकी बहुत वैल्यू ही नहीं न! उसी प्रकार इस (देह की कीमत) मटके जैसी है। इसकी क्या वैल्यू? जब वह ‘मूल वस्तु’ को देखता है, तब इसकी कीमत मटके जैसी लगती है। पूरा संसार मान बैठा है न! बहुत कीमत मान बैठा है नहीं? इस मटके की कीमत बहुत मानी है, क्यों?

बुद्धि बढऩे से कुढऩ बढ़ जाती है

जो व्यक्ति बहुत जागृत हो, उसे प्याला फूटने पर भी भीतर क्लेश होता है। जिसमें थोड़ी मोटी बुद्धि हो, उसे कम क्लेश होगा या तेज बुद्धि वाले को? प्याला फूटने पर जागृत (व्यक्ति) को ज़्यादा कुढऩ होती है क्या?

प्रश्नकर्ता : जागृत को ज़्यादा कुढऩ होती है।

दादाश्री : वह तो हमने कहा हैं न! बुद्धि बढ़ी तो काउन्टर वेट में कुढऩ बढ़ेगी। और जो बुद्धि से बैल है, उसे क्या झंझट?

प्रश्नकर्ता : कुछ भी नहीं।

दादाश्री : अगर कोई दो गालियाँ सुना दे, तब फिर थोड़ी देर बाद वह कहता है, ‘अब क्या करूँ?’ आज अभी खा-पीकर थोड़ा आराम कर लूँ, सो जाऊँ। ‘अरे भाई! तुझे नींद आएगी?’ ‘वह बात? दुनिया तो चलती ही रहेगी’। वे लोग एक ओर रख देते हैं, जबकि ये अक्ल वाले तो सिर पर ले लेते हैं। ‘लोड’ सिर पर ले लेते हैं।’

(पृ.६)

अगर आदिवासियों के प्याले फूट जाएँ न तो क्योंकि उनका अज्ञान पतला है इसलिए कुछ नहीं जबकि इनका अज्ञान तो मोटा है!

किसी व्यक्ति के वहाँ हम चाय-पानी के लिए जाएँ और वहाँ नौकर के हाथ से ट्रे गिर जाए और कप-प्लेट फूट जाएँ तो उस व्यक्ति पर कोई इफेक्ट नहीं होता है, इतने छोटे से मामले में भी अगर इफेक्ट नहीं होता तो जगत् के लोग उसे महान पद कहते हैं। यह तो छोटी सी बात कहलाएगी न? लेकिन हर जगह, जहाँ देखो वहाँ यही बखेड़ा है। शिष्य से ज़रा सा कुछ टूट जाए तो शिष्य की हालत खराब कर देते हैं!

ऐसे जीवन में क्या सुख?

बड़े-बड़े सेठों से मैं पूछता हूँ कि, ‘सेठ, आप ये महँगे नए कप-प्लेट लाए हो और नौकर उनमें चाय लेकर आ रहा हो ट्रे में, छ: कप और छ: प्लेट लेकर आ रहा हो और नौकर के हाथ से वह ट्रे गिर जाए तो आप पर कोई असर होगा?’ तब कहते हैं कि, ‘अरे, बहुत होगा, ऐसे अजंपा (बेचैनी) हो जाएगा!’ तब मैंने कहा कि, ‘क्या आप इस अजंपे के लिए कोई दवाई नहीं चुपड़ते?’ तब कहने लगे कि, ‘उसकी दवाई होती ही नहीं है न!’ मैंने कहा कि, ‘तो फिर आप किस आधार पर जीते हो? कोई आधार नहीं है? जीवन का भी आधार चाहिए या नहीं चाहिए?’

वे सेठ तो कहेंगे, ‘इसकी दवाई ही नहीं है!’ तो भाई, तेरी क्या दशा होगी? मनुष्य को अजंपा कैसे सहन हो? यह अजंपा पसंद तो नहीं है, फिर भी लोग क्या कहते हैं कि, ‘लेकिन संसार में तो यही रहता है न!’ यदि ऐसा ही हो तो फिर जीने का अर्थ ही क्या है? तो मीनिंगलेस है और अजंपे के साथ तूने क्या सुख भोगा?

वहाँ पर किस तरह से व्यवहार करना?

मोक्ष में नहीं जाना हो लेकिन यहाँ पर तो ठंडक तो होनी चाहिए न? भीतर अजंपा नहीं हो, उतना तो समझना पड़ेगा न? प्याला फूट जाए और कढ़ापा-अजंपा करें, तो वह अपनी ही भूल है न? या प्याले की भूल है?

प्रश्नकर्ता : अपनी ही भूल है।

दादाश्री : यानी सिर्फ सेठ ही अजंपा नहीं करते, सेठानी भी भीतर अजंपा करती रहती हैं। वह अकेला अजंपा कर रहा है, उसमें आप क्यों भागीदारी कर रही हो? लेकिन उसमें भी पार्टनरशीप! वे दोनों पार्टनर हैं इसमें भी! अरे, एक भागीदार अकुलाए तो बहुत हो गया, एक को ही अकुलाने दो न! सभी भागीदारों के अकुलाने का कारण क्या है? कंपनी में एक भागीदार अकुलाए कि बहुत हो गया! भले ही एक का बिगुल बजे! लेकिन सभी के बिगुल साथ में क्यों बजाएँ? सब क्यों बजाते होंगे? इच्छा नहीं हो तब भी बज जाता है क्योंकि अज्ञान उसे जोड़ देता है न! और जब सभी बिगुल बजने लगें, तब वह नौकर तो काँप जाता है! जब सभी घेर लेते हैं तब वह बच्ची होती है न, वह भी किच-किच करती हुई आती है कि, ‘अरे, इस बेवकूफ को तो मारने जैसा है।’ तब फिर नौकर की क्या दशा होगी? तब नौकर बेचारा अकेला फँस जाता है।

नौकर के मन में क्या होता है कि, ‘यह सेठ मुझे बिना बात के डाँट रहा है, मेरा गुनाह नहीं है। मैं तो नौकर हूँ और नौकरी कर रहा हूँ, इसलिए मुझे डाँट रहा है।’

ऐसा कभी सोचा है क्या?

अब मैं क्या कहता हूँ कि ‘अगर आप इस

(पृ.७)

नौकर की जगह पर हों तो आपका न्याय कैसा रहेगा?’ फिर नौकर को गालियाँ दीं तो वह घोर अन्याय नहीं है? इन्डियन फिलॉसोफी क्या ऐसी होती होगी? वास्तव में तो हमें इतना अधिक नोबल रहना चाहिए। हम वहाँ पर होंगे तो क्या करेंगे कि नौकर के हाथ में से ट्रे गिर जाए और प्याले फूट जाएँ तो पहले तो हम नौकर से पूछेंगे कि, ‘भाई, गरमागरम चाय तेरे पैर पर गिर गई तो तू जल तो नहीं गया न? भले ही प्याले फूट गए, वे तो दूसरे आ जाएँगे लेकिन तू तो जला नहीं है न?’ पहले ऐसा पूछना पड़ेगा, तब उसे कितना अच्छा लगेगा? ऐसा आश्वासन उसके घर पर भी कोई नहीं दे, वैसा आश्वासन देना तो नौकर के मन में कितना अच्छा लगेगा? नौकर भी आत्मा ही है न?

वह खूब जल गया हो और हम कुछ बोलें तो वह गलत कहलाएगा। अगर नहीं जला हो तो फिर दूसरी बात करना कि, ‘भाई, ज़रा धीरे से आहिस्ता-आहिस्ता आए तो ऐसी परेशानी नहीं होगी।’ फिर ऐसे कहना पड़ेगा। ऐसा नहीं कहा तो वह भी गुनाह कहलाएगा क्योंकि सावधान करने के लिए ऐसे टोकना तो पड़ेगा लेकिन इस तरह मत टोकना कि, ‘तेरे हाथ टूटे हुए हैं, तू ऐसा है, वैसा है।’ ऐसे मत टोकना। उसे तो टोकना भी नहीं कहा जाएगा, हिंसा कहा जाएगा। नौकर बेचारा भी ऐसी ही आशा रखता है कि अभी मुझे ऐसा कहेंगे, ‘तेरे हाथ टूटे हुए हैं,’ इसीलिए भीतर काँप रहा होता है कि, ‘अब क्या कहेंगे? सेठ-सेठानी अब क्या कहेंगे?’ नौकर मन में समझता है कि ये सेठ और सेठानी दोनों ही चीते जैसे हैं। जैसे चीते दहाड़ते हैं, वैसे ही ये दहाड़ेंगे इसलिए अंदर वह इस तरह से डरता है। अब उस सेठ को मैं समझाता हूँ कि, ‘सेठ, आप उसकी जगह पर होते तो क्या होता?’ ‘तो मेरी क्या दशा होगी? मुझे कितना दु:ख होगा?’ कोई ऐसा सोचता है? ऐसा सोचो तो सही।

करो व्यवहार, मानवतापूर्ण

यदि तेरे हाथ से गिर जाते तो तू क्या न्याय करता? हमें उसी तरह न्याय करना चाहिए लेकिन वहाँ हम ऐसा न्याय करते हैं कि ‘इसने नुकसान किया।’ लेकिन क्या वह कोई बाहरी व्यक्ति है? और यदि बाहरी व्यक्ति हो तो भी, नौकर हो तो भी ऐसा नहीं करना चाहिए। वह किस नियम के आधार पर गिर जाता है? वह गिराता है या गिर जाता है? इसका विचार नहीं करना चाहिए? नौकर क्या जान-बूझकर गिराता है? अब वह तो नौकर रहा बेचारा। वास्तव में नौकर कभी कुछ तोड़ता नहीं है। वह तो ‘रोंग बिलीफ’ से ऐसा लगता है कि नौकर ने तोड़ा। वास्तव में तोड़ने वाला कोई और ही है। अब वहाँ निर्दोष को दोषी ठहराते हैं। किसी भी जन्म में फिर नौकर उसका फल देता है।

प्रश्नकर्ता : तो उस समय तोड़ने वाला कौन हो सकता है?

दादाश्री : हम जब ‘ज्ञान’ देते हैं उस समय वे सारे खुलासे कर देते हैं। यह तोड़ने वाला कौन, चलाने वाला कौन, वह सब ‘सॉल्व’ कर देते हैं। अब वहाँ वास्तव में क्या करना चाहिए? भ्रांति में भी क्या अवलंबन लेना चाहिए? नौकर तो ‘सिन्सियर’ है, वह ऐसा नहीं है कि तोड़े।

प्रश्नकर्ता : चाहे कितना भी ‘सिन्सियर’ हो लेकिन यदि नौकर के हाथों टूट गया तो क्या परोक्ष रूप से वह ज़िम्मेदार नहीं है?

(पृ.८)

दादाश्री : ज़िम्मेदार है! लेकिन वह कितना ज़िम्मेदार है, वह समझ लेना चाहिए। सब से पहले उसे पूछना चाहिए कि ‘तू जला तो नहीं न?’ जल गया हो तो दवाई लगाना। फिर धीरे से कहना चाहिए कि ‘अब तेज़ी से मत चलना आगे से।’

...तो होगा नियमानुसार

यदि कोई अपने पर गुस्सा करे वह हम से सहन नहीं होता लेकिन पूरे दिन दूसरों पर गुस्सा करते रहते हैं। अरे! यह कैसी अक्ल? यह मानव धर्म नहीं कहलाता। वही मनुष्य पूरा दिन सब पर गुस्सा करता रहता है, क्योंकि वे दबे हुए हैं इसीलिए न? दबे हुओं को मारना तो बहुत बड़ा अपराध कहलाता है। मारना हो तो ऊपरी को मार! भगवान अथवा ऊपरी को, क्योंकि वे आपके ऊपरी हैं, शक्तिमान हैं। यह तो अन्डर हैन्ड अशक्त है इसलिए ज़िंदगीभर उसे झिड़के रहता है।

वास्तव में मानव धर्म किसे कहा जाता है? यदि आप सेठ हों और नौकर को बहुत धमका रहे हैं तो उस समय आपको ऐसा विचार आना चाहिए कि, ‘अगर मैं नौकर होता तो क्या होता?’ इतना विचार आए तो फिर आप उसे मर्यादा में रहकर धमकाएँगे, ज़्यादा नहीं कहेंगे। यदि आप किसी का नुकसान कर रहे हों तो उस समय आपको यह विचार आए कि ‘मैं सामने वाले का नुकसान कर रहा हूँ परंतु कोई मेरा नुकसान करे तो क्या होगा?’

खुद को औरों की जगह पर रखना वही मानव धर्म। दूसरा धर्म तो फिर अध्यात्म, वह तो उससे आगे का रहा लेकिन इतना मानव धर्म तो आना चाहिए।

समझो न्याय क्या, अन्याय क्या?

भगवान का न्याय क्या है कि जितने भी देहधारी जीव हैं, फिर पेड़ हो या चाहे जो हो लेकिन जीवित हैं। जीवित हैं, ऐसा कैसे पता चलेगा, कि यदि पेड़ को काट दें तो उसका लावण्य चला जाएगा, यानी जितने भी लावण्य वाले जीव हैं, उनके भीतर भगवान बैठे हैं। इसलिए अगर उन्हें किंचित्मात्र भी दु:ख हो तो, वह सब अन्याय कहा जाएगा। ‘घोर अन्याय किया’ कहलाएगा!

ऐसे तो भयंकर दोष किए हैं! खुद को पता भी नहीं चलता कि ‘मैंने यह दोष किया है।’ नौकर के साथ ऐसा बर्ताव करने के बाद, ‘ऐसा दोष हो गया है,’ ऐसा भी पता नहीं चलता। ‘नौकर ही गलत है, उसे निकाल देना है,’ ऐसा कहता है और इसलिए खुद को ये सभी अड़चनें हैं इसीलिए मोक्ष नहीं मिलता, वर्ना यदि मोक्ष के न्याय को समझे न तो संपूर्ण मोक्ष मिले, ऐसा है। संसार का न्याय, वह न्याय नहीं है। भगवान का न्याय, वह न्याय है।

अगर एक घंटे भी, नौकर को, बच्चे या पत्नी को डाँटा हो तो फिर वह पति बनकर या सास बनकर आपको पूरी ज़िंदगी कुचलते रहेंगे। न्याय तो होना चाहिए या नहीं? यही भुगतना होगा। आप अगर किसी को सिर्फ एक ही घंटे के लिए दु:ख दोगे तो फलस्वरूप आपको पूरी ज़िंदगी दु:ख मिलेगा।

अत: हम सभी को इतना अच्छा न्यायी जीवन जीना चाहिए कि किसी को भी दु:ख नहीं हो। बॉस को दु:ख नहीं हो, अन्डर हैन्ड को दु:ख नहीं हो, घर पर वाइफ को दु:ख नहीं हो, बच्चों को दु:ख नहीं हो, ऐसा जीवन जीने के लिए आपको आपकी ‘मशीनरी’ ‘ज्ञानीपुरुष’ से

(पृ.९)

‘ओवरहॉल’ करवानी पड़ेगी। ओवरहॉल करवाने का टेन्डर लाए हो?

प्रश्नकर्ता : आपकी वाणी में भी कॉन्ट्रैक्टर की भाषा निकलती है।

दादाश्री : हाँ, ऐसी ही निकलती है! हम कॉन्ट्रैक्टर हैं न इसलिए ये टेन्डर वगैरह के बारे में सब जानते हैं।

दु:खमुक्त होने के लिए सुख दो

इस जगत् में आप किसी को दु:ख दोगे तो उसका प्रतिस्पंदन आप पर पड़े बगैर रहेगा नहीं। स्त्री-पुरुष के तलाक के बाद पुरुष फिर से विवाह करे, फिर भी उस स्त्री को दु:ख रहे तो उसके प्रतिस्पंदन उस पुरुष पर पड़े बगैर रहेंगे ही नहीं और उसे वह हिसाब फिर से चुकाना पड़ेगा।

प्रश्नकर्ता : ज़रा विस्तारपूर्वक समझाइए न!

दादाश्री : यह क्या कहना चाहते हैं कि जब तक आपके निमित्त से किसी को थोड़ा भी दु:ख होता है तो उसका असर आप पर ही पड़ेगा। और वह हिसाब आपको पूरा करना पड़ेगा, इसलिए सचेत रहो।

आप ऑफिस में आसिस्टन्ट को झिड़को तो उसका असर आप पर पड़े बगैर रहेगा या नहीं? पड़ेगा ही। बोलो अब जगत् दु:ख में से मुक्त किस तरह हो पाएगा? जिससे किसी को भी किंचित्मात्र दु:ख नहीं होता हो, वह खुद सुखी होता है। उसमें दो मत हैं ही नहीं।

यह जगत् अपना है, इसमें अन्य किसी की ज़िम्मेदारी है ही नहीं। भगवान यदि ऊपरी होते न, तब तो हम समझें कि ‘हम पाप करेंगे और भगवान की भक्ति करेंगे तो धुल जाएगा,’ लेकिन ऐसा नहीं है। यह तो अपनी ही ज़िम्मेदारी है। किंचित्मात्र, एक भी उल्टा विचार आया तो उसकी ज़िम्मेदारी अपनी ही है। होल एन्ड सोल रिस्पोन्सिबल हम ही हैं। ऊपर कोई बाप भी नहीं है। आपका कोई ऊपरी है ही नहीं, जो हो, वह आप ही हो।

छेड़ने में जोखिम बहुत है

आपके यहाँ कोई नौकरी कर रहा हो तो कभी भी उसका तिरस्कार मत करना, छेड़ना मत, सभी को मानसहित रखना। न जाने किस व्यक्ति से हमें क्या लाभ हो जाए! आज आपको ‘इनके’ द्वारा बहुत लाभ हो गया। मेरे साथ परिचय हुआ न, वही बहुत बड़ा लाभ हो गया। इसे अपूर्व लाभ कहते हैं! किसी काल में नहीं सुना हो, वैसा लाभ कहलाता है! इसलिए किसी को परेशान मत करना। घर के सामने कुत्ता बैठा हुआ हो तो उसे भी परेशान मत करना। वह कुत्ता यदि किसी के पीछे पड़ जाए तो वह व्यक्ति आपके घर में घुस जाएगा और आपको सत्संग करवाएगा। कुत्ता यदि ‘ज्ञानीपुरुष’ के पीछे पड़ गया तो ‘ज्ञानीपुरुष’ आसरा ढूँढ़ेंगे और उसके घर में घुस जाएँगे। देखो, कुत्ता काम में आया न! सभी कुछ काम में आए, ऐसा है इस जगत् में! सभी में परमात्मा बिराजमान हैं और जीवमात्र रात-दिन आपकी सेवा में ही है लेकिन उसे सेवा का लाभ उठाना नहीं आता, लाभ लेना नहीं आता।

सिर्फ व्यक्ति के रूप में सब अलग है लेकिन हैं आत्मा ही, यानी कि वे भी भगवान ही हैं। इसलिए किसी का भी नाम मत देना और किसी को परेशान मत करना। हेल्प हो सके तो करना और नहीं हो तो कोई बात नहीं लेकिन परेशान तो नाम मात्र के लिए भी नहीं करना। लोग बाघ को परेशान नहीं करते, साँप को परेशान नहीं करते

(पृ.१०)

और मनुष्यों को ही परेशान करते हैं, उसका क्या कारण है? बाघ या साँप से तो मर जाएँगे और मनुष्य तो, बहुत हुआ तो लकड़ी से मारेगा या फिर ऐसा ही कुछ करेगा। इसीलिए मनुष्य को परेशान करते हैं न! किसी को भी परेशान नहीं करना चाहिए, क्योंकि भीतर परमात्मा बैठे हुए हैं, आपको समझ में आती है यह बात? आपने किसी को परेशान किया था क्या?

प्रश्नकर्ता : खुद के जो मातहत हों उन्हें लोग परेशान करते हैं।

दादाश्री : जब तक आपको अपने मातहत को कहने की आदत है, डाँटने की आदत है, तब तक आपको भी कोई डाँटने वाला मिल आएगा। मैं किसी को भी नहीं डाँटता, इसलिए मुझे कोई नहीं डाँटता। अपने मातहत डाँटने के लिए नहीं हैं, जिस प्रकार से उन्हें संतोष हो उस प्रकार हमें अपना काम निकाल लेना चाहिए। बैल को रोज़ दस रुपए का खिलाते हैं और तीस रुपए का काम निकलवा लेते हैं। उसी तरह, अपने यहाँ जो मज़दूर काम कर रहे हों, वे बेचारे तो यदि उन्हें फायदा होगा तभी अपने यहाँ रहेंगे न? लेकिन हम उसे डाँटते रहें तो वह कहाँ जाएगा? जीवमात्र में भगवान बिराजमान हैं लेकिन मनुष्य में तो भगवान व्यक्त रूप में हैं, ईश्वर स्वरूपी हो गए हैं, भले ही परमेश्वर नहीं बने हैं। ईश्वर क्यों कहलाते हैं? वह यदि मन में पक्का कर ले न कि ‘इन्हें एक दिन गोली से मार डालना है,’ तो वह एक दिन गोली चलाकर मार सकता है न? इस तरह से ये ईश्वर स्वरूप से है, अत: उनका नाम ही नहीं लेना चाहिए। इसलिए हम कहते हैं न, कि इस काल में एडजस्ट एवरीव्हेर हो जाओ। कहीं भी डिस्एडजस्ट होने जैसा नहीं है। यहाँ से तो भाग छूटने जैसा है। ‘यह’ विज्ञान तो एक-दो जन्मों में मोक्ष में ले जाने वाला है, इसलिए यहाँ काम निकाल लेना है।

रक्षा करो अन्डर हैन्ड की

जगत् तो प्यादों को, अन्डर हैन्ड को धमकाए ऐसा है। अरे, साहब को धमका न, वहाँ आप जीत जाओ तो काम का! जगत् का ऐसा व्यवहार है जबकि भगवान ने एक ही व्यवहार कहा था कि तेरे ‘अन्डर’ में जो आया उसका तू रक्षण करना। जिन्होंने ‘अन्डर हैन्ड’ का रक्षण किया, वे भगवान बने हैं। मैं छोटा था तब से ही ‘अन्डर हैन्ड’ का रक्षण करता था।

मैंने तो, अन्डर हैन्ड चाहे कैसा भी गुनहगार रहा हो तो भी उसे बचाया है। लेकिन ऊपरी तो चाहे कितना भी अच्छा हो तो भी मुझे ऊपरी नहीं पुसाता और मुझे किसी का ऊपरी नहीं बनना है। ऊपरी यदि अच्छा हो तो हमें हर्ज नहीं लेकिन उसका यह अर्थ नहीं है कि वह हमेशा ऐसा ही रहेगा! वह कभी हमें सुना (भला बुरा कह) भी सकता है। ऊपरी किसे कहेंगे कि जो अन्डर हैन्ड को संभाले! वास्तव में वही ऊपरी है। मैं खरा ऊपरी खोजता हूँ। मेरा ऊपरी बन पर खरा ऊपरी बन! हम धमकी खाने को नहीं जन्मे हैं। क्या हम इसलिए जन्मे हैं, कि तू हमें धमकाए? ऐसा तू हमें क्या दे देगा?

हम ‘अन्डर हैन्ड’ का ‘प्रोटेक्शन’ करें तो ‘बॉस’ हमारा प्रोटेक्शन करेगा। हम ‘अन्डर हैन्ड’ को झिड़केंगे तो बॉस हमें झिडकता रहेगा।

ये तो मूर्ख लोग हैं, नौकरों को परेशान कर देते हैं। अरे, तू जब नौकर बनेगा तब तुझे पता चलेगा। अत: यदि हम ऐसा नहीं करेंगे तो अगर हमारी कभी नौकर बनने की बारी आए तो हमें अच्छा सेठ मिलेगा।

(पृ.११)

वैसे तो आप पुण्यशाली हो, अत: उसकी जगह पर आप नहीं आओगे लेकिन तू तेरे बॉस के हाथ में इसी तरह आ जाएगा, इसलिए सावधान रहना। जिसका तू बॉस है, उस पर ऐसे पावर का उपयोग करना कि तेरा बॉस वैसे ही पावर का उपयोग तुझ पर करे, उस समय तेरी कसौटी नहीं हो! बॉस तो सभी के होते ही हैं न? मेरे जैसा हो, उसके बॉस नहीं हैं बल्कि और सभी के तो बॉस होंगे ही न! जिसे अन्डर हैन्ड का शौक है या जिसे ऐसा रहे मेरे नीचे एक तो चाहिए, उसके बॉस तो होंगे ही। हमें अन्डर हैन्ड का शौक नहीं है, इसीलिए कोई बॉस ही नहीं है।

जिसे ‘अन्डर हैन्ड’ का शौक है, उसे ‘बॉस’ मिल ही जाता है!

सत्ता का उपयोग करो समझदारी से

यह तो सत्ता वाला अपने से नीचे वालों को कुचलता रहता है। जो सत्ता का दुरुपयोग करता है, वह सत्ता चली जाती है और ऊपर से मनुष्य जन्म नहीं आता। एक घंटा ही यदि अपनी सत्ता में आए हुए व्यक्ति को धमकाया जाए तो सारी ज़िंदगी (दूसरे जन्म) का आयुष्य बंध जाता है। विरोध करने वाले को धमकाएँ तो बात अलग है।

प्रश्नकर्ता : सामने वाला टेढ़ा हो तो उसके साथ वैसा ही नहीं होना चाहिए?

दादाश्री : सामने वाले व्यक्ति का हमें नहीं देखना चाहिए, वह उसकी ज़िम्मेदारी है, यदि लुटेरे सामने आ जाएँ और आप लुटेरे बनो तो ठीक है, लेकिन वहाँ तो सबकुछ दे देते हो न? निर्बल के आगे सबल बनो उसमें क्या है? सबल होकर निर्बल के आगे निर्बल हो जाओ तो सही।

ये ऑफिसर घर पर पत्नी के साथ लड़कर आते हैं और ऑफिस में ‘असिस्टन्ट’ का तेल निकाल देते हैं! अरे, ‘असिस्टन्ट’ यदि गलत हस्ताक्षर करवाकर ले जाएगा तो तेरी क्या दशा होगी? ‘असिस्टन्ट’ की तो खास ज़रूरत है। हम ‘असिस्टन्ट’ को बहुत संभालते हैं क्योंकि उसके कारण तो अपना सब काम चलता है।

जगत् न्याय स्वरूप है, इसलिए चेतो

प्रश्नकर्ता : आजकल के जो झगड़े होते हैं न, खास तौर पर मुंबई में और अपने भारत में कहीं भी, बहुत से कारखाने बने हैं बड़े-बड़े...

दादाश्री : 1930 तक मंदी थी। 1930 में सब से बड़ी मंदी थी। उस मंदी में सेठों ने इन बेचारे मज़दूरों का बहुत खून चूसा, इसलिए इस तेज़ी में अभी वे मज़दूर सेठों का खून चूस रहे हैं! इस दुनिया में इसी तरह चूसने का रिवाज है! मंदी में सेठ चूसते हैं और तेज़ी में ये मज़दूर चूसते हैं! दोनों की बारी एक के बाद एक करके आएगी। इसलिए जब ये सेठ चिल्लाते हैं तब मैं कहता हूँ कि आपने 1930 में इन मज़दूरों को नहीं छोड़ा था, इसलिए अभी ये मज़दूर आपको नहीं छ़ोड़ेंगे।

एक काल ऐसा था कि सेठ नौकरों को दु:ख देते थे और अब ऐसा काल आया है कि नौकर सेठ को दु:ख देते हैं! काल की विचित्रता है! नॉर्मेलिटी में हो तो सबकुछ सुंदर कहलाएगा। सेठ नौकर को दु:ख ही नहीं दे और नौकर ऐसी तोड़फोड़ ही नहीं करे।

अगर आप मज़दूरों का खून चूसने का नियम ही नहीं रखोगे तो कोई आपका कुछ नाम ही नहीं देगा। अरे! ऐसे भयंकर कलियुग में भी आपका नाम देने वाला कोई नहीं होता!

(पृ.१२)

घर में भी जब तेज़ी-मंदी आती है, तब उस मंदी में अगर हम पत्नी पर रौब जमाएँगे तो फिर तेज़ी के समय वे हम पर रौब जमाएगी। इसलिए तेज़ी-मंदी में एक जैसे रहें, समानता से रहें तो आपका सब अच्छा चलेगा!

यह जगत् एक पल भी न्याय के बगैर नहीं रहता। हर पल न्याय ही हो रहा है! जगत् एक क्षण भी अन्याय सहन नहीं कर सकता जो अन्याय दिखाई देता है, वह भी वास्तव में न्याय ही हो रहा है!

हिसाब चुक रहे हैं, परस्पर

प्रश्नकर्ता : मुंबई में आज मैं जिस कंपनी में काम करता हूँ, उस कंपनी में दो यूनियन बन गई हैं। दोनों यूनियनों में आपसी झगड़ों में खून हो गए हैं।

दादाश्री : उस समय तो यूनियनें ही नहीं थी और यूनियनों का बाप भी नहीं था, अभी तो यूनियन वालों की भी मनमर्ज़ी हो गई है। वे पोल मारते हैं। यूनियनें ही ज़्यादा लड़ाई करती हैं। यूनियनें ही ज़्यादा झगड़ा करती हैं। वे अपने पैर ज़माने के लिए और ऐसा समय आए तब इन सेठ को सीधा करने के लिए। सेठ भी टेढ़े रहते हैं। और अब फिर से वह मंदी आएगी, फिर बर्फ के समान ठंडा हो जाएगा। वैसा तो होता ही रहेगा। मज़दूर इतने अच्छे हैं, अर्थात् बहुत सिन्सियर हैं। अगर हम मज़दूर को (संभाल लेंगे तो), वह अपने यहाँ की नौकरी नहीं छोड़ेगा। अपने घर के व्यक्ति की तरह रहेगा। वह तो इस तेज़ी-मंदी पर आधारित है। अभी तो तेज़ी है इसलिए अभी तो सभी जगह नौकरों का ही रौब है।

श्रेष्ठी कहे जाएँगे या शठ

पुराने ज़माने में, उस समय दानी होते थे। उनमें मन-वचन-काया की एकता रहती हो तब वे दानी होते थे और भगवान ने उन्हें ‘श्रेष्ठी’ कहा था। उन श्रेष्ठी को अभी मद्रास में ‘शेट्टी’ कहते हैं। वहाँ पर उसका अपभ्रंश होते-होते श्रेष्ठी में से शेट्टी हो गया है, वह अपने यहाँ अपभ्रंश होते-होते सेठ हो गया है।

एक मिल के सेठ के यहाँ उसके सेक्रेटरी से मेरी बातचीत हुई। मैंने पूछा, ‘सेठ कब आएँगे?’ क्या वे कहीं बाहर गए हैं?’ तब उसने कहा, ‘चार-पाँच दिन लगेंगे।’ फिर मुझ से कहने लगा, ‘ज़रा मेरी बात तो सुनो।’ मैंने कहा, ‘हाँ भाई।’ तब उसने कहा, ‘ऊपर से मात्रा निकाल लेनी चाहिए।’ तब मैंने उसे समझाया कि अभी तू तनख्वाह लेता है तब तक कुछ भी मत कहना। जब यहाँ से छूट जाएगा, फिर कहना हो तो कहना। चाहे कैसे भी हो सेठ, लेकिन जब तक उसका नमक खाते हैं तब तक हमें उन्हें सेठ कहना चाहिए। तब वह मुझ से कहने लगा, कि ‘साहब, ऊपर से मात्रा निकाल लेना।’ मैंने कहा, ‘मैं समझ गया हूँ, क्या मैं इन लोगों को नहीं पहचानता? मैं सभी को पहचानता हूँ। लेकिन फिर भी उसमें कहने की मर्यादा होनी चाहिए।’ और मात्रा निकाल दें तो बचेगा क्या? बाहर बचत में?

प्रश्नकर्ता : शठ रहेगा।

दादाश्री : नहीं बोलना। ऐसा नहीं बोलना चाहिए!

ऐसी हालत हो गई है! कैसे जगडुशा वगैरह सेठ होते थे! वे सेठ कहलाते थे।

अभी तो श्रेष्ठी कैसे हो गए हैं? दो साल पहले नए सोफे लाया हो तो भी पड़ोसी का देखकर फिर से दूसरे नए सोफे लाता है। ये तो स्पर्धा में पड़े हुए हैं। एक गद्दा और तकिया हो तब भी चले। लेकिन यह तो देखा-देखी और स्पर्धा चली है। उसे सेठ कैसे कहेंगे? ये गद्दे-तकिये की भारतीय बैठक तो बहुत उच्च है लेकिन लोग उसे समझते नहीं हैं और सोफे के पीछे लगे हैं। फलाँ ने ऐसा लिया है तो मुझे भी वैसा चाहिए। उसके बाद जो कलह होती है! ड्राइवर के घर पर भी सोफे और सेठ के घर पर भी सोफे! यह तो सब नकली घुस गया है। किसी ने ऐसे कपड़े पहने तो वैसे कपड़े पहनने की वृत्ति होती है! यह तो किसी को गैस पर रोटी पकाते हुए देखा तो खुद गैस ले आया। अरे! कोयले और गैस की रोटी में फर्क नहीं समझता? चाहे जो भी खरीदो उसमें हर्ज नहीं है लेकिन स्पर्धा किसलिए? इस स्पर्धा से तो मानवता भी खो बैठे हैं। यह पाशवता तुझ में दिखेगी तो तू पशु में जाएगा!

वर्ना श्रेष्ठी तो खुद पूर्ण सुखी होता है और मुहल्ले में सभी को सुखी करने की भावना में रहता है। जब खुद सुखी हो, तभी औरों को सुख दे सकता है। खुद ही यदि दु:खी हो, वह औरों को क्या सुख देगा? दु:खियारा तो भक्ति करता है और सुखी होने के प्रयत्न में ही रहता है!

बनना सेठ सही अर्थ में

ये व्यापारी कपड़ा खींचकर नापते हैं तो मुझे उन्हें कहना पड़ता है कि, ‘सेठ मोक्ष जाने की इच्छा नहीं है अब?’ तो वे कहते हैं, ‘क्यों ऐसा?’ तब मुझे कहना पड़ता है, ‘यह कपड़ा खींच रहे हो, तब कौन से ध्यान में हो? महावीर भगवान के ध्यान को तो पहचानो! यह रौद्रध्यान कहलाता है। दूसरों के पास से थोड़ा, एक ऊँगली बराबर भी हड़प लेना, वह रौद्रध्यान कहलाता है। आपको इतना कहने का अधिकार है, कि ग्राहक पूछे कि, ‘इस टेरीलीन का क्या भाव है?’ तो आप अट्ठारह के बदले साढ़े अट्ठारह कह सकते हो लेकिन अट्ठारह कहने के बाद में आपको उसे नाप पूरा देना चाहिए, किंचित्मात्र भी कम नहीं। कम नहीं दिया गया हो और कम देने की भावना सिर्फ की, उसे भी ‘रौद्रध्यान’ कहा है। कम देते समय भूल से वापस ज़्यादा भी चला गया होगा तो वहाँ कोई जमा करने वाला नहीं है। सेठ लोगों ने नौकरों से कह रखा होता है कि, ‘देख, यह अपने चालीस गज में इतना बचना चाहिए।’ यानी उसने फिर अनुमोदना कर रखी होती है।

खुद करता है, करवाता है और कर्ता के प्रति अनुमोदना करता है। यही का यही पूरे दिन रौद्रध्यान है और जैनपना खत्म हो गया है। जैन तो कैसा होता है? भले ही हम कैसी भी मुश्किल में हों, फिर भी अगर उस समय कोई व्यक्ति अपने से हेल्प लेने आए, और वह अपनी मुश्किल जान जाए तो हम जैन कैसे? उसे हेल्प मिलनी ही चाहिए, उसकी आशा भंग नहीं करनी चाहिए। कम-ज़्यादा, लेकिन अंत में आपका साथ तो मिलना ही चाहिए। यदि आपके पास पैसों का साधन नहीं हो तो कोई बात नहीं लेकिन आपका साथ तो मिलना चाहिए कि और कोई कामकाज़ हो तो कुछ कहना। जैन समझकर, सेठ समझकर वह आपके पास आया और बेचारा वापस जाए, नि:श्वास लेकर, वह किस काम का! आपको कैसा लगता है? बात मेरी सही है या गलत?

जहाँ अच्छा पेड़ देखते हैं, वहीं लोग छाया के लिए बैठ जाते हैं और यदि पेड़ ही काटने दौड़े तो क्या होगा? वैसे ही अभी ये सेठ काटने दौड़ते हैं कि, ‘आप नालायक हो, आप ऐसे हो, आप वैसे हो,’ वगैरह। गरीबों को तो आप नालायक

(पृ.१४)

कह सकोगे क्योंकि उन बेचारों की सत्ता नहीं है। और नौकरों का तो पूरे दिन तेल ही निकाल देता है। नौकरों के हाथ से गिरकर प्याले टूट गए कि, ‘तेरे हाथ टूटे हुए हैं, तुझे ऐसा है’ ऐसे गालियाँ देता है। तब तेरी क्या गति होगी? नौकरों के हाथ टूटे हुए हों तो तू उन्हें नौकरी पर रखता ही नहीं न! ये तो कर्म के कर्ता बन गए! भगवान ने व्यवहार से कहा था, ड्रामेटिक भाव से करना था लेकिन यह तो ‘मैं ही कर रहा हूँ, मेरे सिवा कौन करेगा?’ उससे तो कर्मबंधन होता है। और वह भी फिर सिर्फ निकाचित कर्म के बंधन होते हैं, हल्के नहीं। उसे तो हल्के कर्म के बंधन होते हैं और इनको तो पक्की गाँठ!

चूसता है खून, हार्ड रौद्रध्यान करके

इस दुनिया में ड्रामा करने की बजाय लोग, यदि कलेक्टर की जगह मिली हो तो वह घर पर सीधा बैठा रहता है लेकिन ऑफिस की कुर्सी में तो आड़ा हो जाता है। हम घर पर जाएँ तो, ‘आइए, बैठिए’ और कुर्सी में हो तो ऊपर देखता भी नहीं! ‘क्या यह कुर्सी तुझे काटती है?’ वह तुझे पागलपन लगा देती है? ‘मैं हूँ, मैं हूँ’ करता है। अरे, किसमें है तू? घर पर तो तुझे पत्नी झिड़कती है!

दूसरा, इस काल में हार्ड रौद्रध्यान बढ़ गए हैं। हार्ड रौद्रध्यान यानी खुद की अधिक बुद्धि से सामने वाले की कम बुद्धि का फायदा उठाकर सामने वाले का छीन लेना, वह हार्ड रौद्रध्यान। यह तो खुद की बुद्धि से सामने वाले को मारता है, सामने वाले का पूरा खून चूस लेता है और उसकी हड्डियाँ और चमड़ी ही बाकी रखता है, फिर ऊपर से कहता है, ‘मैंने कहाँ मारा? हमारा तो अहिंसा परमो धर्म!’ इन सेठों ने ऐसे-ऐसे कनेक्शन की व्यवस्था कर दी होती है कि सेठ गद्दी-तकिये पर बैठे रहते हैं और किसान बेचारे रात-दिन मेहनत करते हैं और मक्खन सेठ के घर जाता है और उसके हिस्से में तो छाछ भी नहीं आती! सेठ खुद की अधिक बुद्धि से दूसरे की कम बुद्धि का लाभ उठाकर उसे धीरे-धीरे मारता है। इसे ‘हार्ड रौद्रध्यान’ कहा है। यह तो एक-एक चपत करके मारता है। एकदम तलवार से दो टुकड़े कर डाले तो वह हार्ड रौद्रध्यान नहीं कहलाता, रौद्रध्यान कहलाता है क्योंकि अगर दो टुकड़े करे तब तो फिर खून देखकर भी उसका मन पीछे हट जाता है कि, ‘अरेरे! मुझ से यह मर गया!’ लेकिन इस हार्ड रौद्रध्यान से तो मन पीछे नहीं हटता और बल्कि बढ़ता जाता है। खून की एक बूँद भी गिराए बिना सेठ मज़दूर के शरीर के खून की एक-एक बूँद चूस लेता है! अब इसकी बराबरी कौन करे? इसका तो टर्मिनस (अंतिम) स्टेशन ही नहीं है न! इस हार्ड रौद्रध्यान का फल तो बहुत भयंकर आता है। सातवीं नर्क में भी नहीं समाए, ऐसा फल। इन हार्ड रौद्रध्यान और अपध्यान को बारीकी से समझना तो पड़ेगा न! आपको क्या लगता है? या फिर समझे बिना चलेगा?

प्रश्नकर्ता : समझना तो पड़ेगा ही, दादा।

दादाश्री : कुछ तो समझना चाहिए न! सब के साथ पारस्परिक संबंध हैं। जगत् अर्थात् क्या? परस्पर सद्भावना! कलेक्टर हो या फिर नौकर हो, लेकिन परस्पर सद्भावना होनी चाहिए और ‘हेल्पिंग नेचर’ होना चाहिए, ‘ओब्लाइजिंग नेचर’ होना चाहिए!

उठाते हैं फायदा, कम बुद्धि वालों का

आजकल यों तो लोग जीवों को नहीं मारते

(पृ.१५)

लेकिन बुद्धि से मारते हैं। यह कैसा है? उसका उदाहरण देता हूँ। आप रास्ते से जा रहे हों और रास्ता कीचड़ वाला हो, वहाँ पर आपके पास बहुत उजाला देने वाली कैन्डल हो और अब दूसरे लोग बेचारे लालटेन लेकर आए हों, उन्हें रास्ता ठीक से नहीं दिखाई देता हो, तब आप उन लोगों से कहो कि ‘भाई, आ जाओ! मैं यहाँ खड़ा रहता हूँ।’ खड़े रहकर उन्हें रास्ता दिखाओ। अपने पास उजाला ज़्यादा है, इसलिए उन्हें उजाला दिखाना, वह हमारा फर्ज़ है। अब यह जो ज़्यादा बुद्धि है, तो हमारे पास ज़्यादा उजाला है और उसके पास कम उजाला है, वे बेचारे गड्ढे में गिर सकते हैं इसलिए हमें उनके लिए क्या करना चाहिए तुरंत? ‘इस तरह से नहीं करना, ऐसा करना भाई,’ उसके बजाय बुद्धि से लूटा।

बुद्धि से मारते हैं, वह आपको समझ में आया? ज़्यादा बुद्धि वाले, कम बुद्धि वालों को मार-ठोककर गिरा देते हैं। यदि बॉस ज़्यादा बुद्धिशाली हो न तो उसके नीचे वाला काम कर रहा हो, फिर भी उसे डाँटता रहता है। अरे! वह काम कर रहा है फिर भी उसे क्यों डाँट रहा है? और उसकी वाइफ के साथ ‘भाई साहब, भाई साहब’ करता रहता है। क्योंकि बुद्धि से मारना है। अब अगर पत्नी को बुद्धि से मारने जाए तो पत्नी सोंटा मारती है, इसलिए फिर वहाँ बुद्धि नहीं चलती। सोंटे के सामने बुद्धि नहीं चलती। जहाँ सोंटा देखे न, वहाँ बुद्धि बंद हो जाती है।

गरीब को तो हमें सलाह देनी चाहिए, शांति देनी चाहिए। और उससे अपने ज़्यादा उजाले (सलाह) के पैसे नहीं लेने चाहिए। यह तो बुद्धि ज़्यादा है इसलिए अबुध से पंप मारने को कहता है (उसका गलत फायदा उठा लेते हैं) और बुद्धि ज़्यादा हो, तो मिलावट करना भी आता है न! इस सोने में मिलावट करना किसने सिखाया होगा? ‘हिंदुस्तान के सुनारों ने’। बाहर फॉरेन में मिलावट वाला सोना होता ही नहीं है। ये तो हिंदुस्तान के सुनार! ये सब खोज़ इन्डियनों की ही है।

सेठपना करने से दंडित होते है बेचारे मज़दूर

कितने ही मज़दूर पूरे दिन मेहनत करते हैं, वे बेचारे जब शाम को सेठ से कहते हैं कि, ‘सेठ मेरे घर में खाने को कुछ भी नहीं है, इसलिए मैंने आपसे कहा था कि शाम को नक़द पैसे दोगे तभी रहूँगा।’ तब सेठ कहता है, ‘हाँ, ‘नक़द दे देंगे’ कहा था लेकिन अभी तो मेरे पास सौ का नोट है। ला पचानवे रुपए, तेरे पाँच ले जा! वर्ना जाना हो तो जा और रहना हो तो रह। नालायक है क्या?’ ऐसे दो गालियाँ खाकर बेचारे को पैसे के बगैर घर जाना पड़ता है, क्या करेगा बेचारा! मज़दूर है न! तो क्या सेठ का दोष है? अभी जो भुगत रहा है, उसका दोष है। सेठ पाँच रुपए तो देते नहीं और ऊपर से धमकाते हैं, गालियाँ देते हैं, उसमें किसे भुगतना पड़ा? मज़दूर को। तो मज़दूर की भूल है और सेठ को जब उसका फल मिलेगा तब सेठ की भूल होगी। मज़दूर को उसने धमकाया, गाली दी, दु:ख दिया, उसका फल उसे मिलेगा। मज़दूर को तो उसकी भूल का फल पका और अभी मिल गया, जबकि सेठ का तो (कर्म) बंध गया। उसका फल उत्पन्न होगा, पकेगा फिर उसकी बारी आएगी, तब तक सेठ का तो चला!’

तब होता है सच्चा धर्म

वहाँ आपको कैसी लागणी (भावनात्मक प्रेम) रखना चाहिए? अगर आप धर्म जैसी चीज़ समझते हो तो आपके पास जो सौ रुपए हों, कहाँ से भी उसकी चिल्लर लाकर मज़दूर को पाँच

(पृ.१६)

रुपए दे देने चाहिए। वह बेचारा पाँच रुपए के लिए पूरा दिन मेहनत करता है, इसलिए उसके आने से पहले आपको राह देखते रहना चाहिए कि कब वह आए और कब उसकी मज़दूरी ले जाए! उसके कहने से पहले ही कहें कि ‘ले भाई, तेरे पाँच रुपए!’ एक मिनट भी देर नहीं करनी चाहिए क्योंकि उसे तो अभी मीर्च खरीदनी होगी, इमली लेनी होगी, क्या-क्या नहीं लेना होगा? फिर तेल की शीशी लेकर आया होता है, उसमें थोड़ा तेल ले जाएगा, ऐसा सब लेकर घर जाता है उसके बाद खाना बनाता है। हमारे यहाँ तो काम पर मज़दूर रहते हैं, इसलिए हम यह सब जानते हैं। हमारा तो ऐसा नियम है कि मज़दूर के पैसे में कुछ कम-ज़्यादा हो जाए तो खबर ले लेता था। सब सख्त हिसाब। उस बेचारे को तो महादु:ख, फिर उसे हम और अधिक मुश्किलों में कैसे रख सकते हैं?

अत: किस धर्म का पालन करना है? कोई भी नुकसान करे, कोई भी हमें बैरी नज़र आए तो वह वास्तव में हमारा बैरी नहीं है। कोइ नुकसान कर ही नहीं सकता। इसलिए उसके प्रति द्वेष नहीं होना चाहिए। फिर चाहे वे हमारे घर के लोग हों या अगर नौकर से गिलास गिर पड़े तो भी उन्हें नौकर नहीं गिराता है। वह गिराने वाला कोई और है। इसलिए नौकर पर बहुत क्रोध मत करना।

देखना किसी के साथ बैर न बंधे

कुछ लोग क्रोध को दबाते हैं। अरे, दबाने जैसी चीज़ नहीं है वह! क्रोध को पहचानकर दबा न! भैंसे हैं: क्रोध-मान-माया-लोभ! उनमें से अगर क्रोध के भैंसे को ज़रा दबाकर सँकरा करने जाएगा, तो मान का भैंसा अधिक मोटा हो जाएगा! इससे क्या फायदा हुआ? मान का भैंसा बढ़ा। लोग तो एक भैंसे को दबाते हैं न? लेकिन ऐसा नहीं करना है। क्रोध क्या है? उसे पहचानने की ज़रूरत है।

क्रोध खुद ही अहंकार है। अब उसकी जाँच करनी चाहिए कि वह किस प्रकार से अहंकार है। उसकी जाँच करने पर पकड़ में आता है कि क्रोध अहंकार है। यह क्रोध क्यों उत्पन्न हुआ? क्योंकि ‘इस बहन ने कप-प्लेट फोड़ दिए इसलिए क्रोध आ गया।’ अब कप-प्लेट फोड़ दिए तो, उसमें हमें क्या परेशानी है? तब कहता है कि, ‘हमारे घर में नुकसान हुआ।’ नुकसान हो गया तो क्या फिर उसे डाँट दें? लेकिन ऐसा है कि अहंकार करना, डाँटना, वगैरह को अगर बारीकी से सोचा जाए तो सोचने से ही वह सारा अहंकार धुल जाएगा। अब इन कप का टूटना, वह निवार्य है या अनिवार्य है? अनिवार्य संयोग होते हैं या नहीं होते? नौकर को सेठ डाँटता है कि, ‘अरे, कप-प्लेट क्यों फोड़ दिए? तेरे हाथ टूटे हुए थे क्या? और तेरा ऐसा था और वैसा था।’ यदि अनिवार्य हो तो क्या उसे डाँट सकते हैं? जमाई के हाथ से कप-प्लेट फूट जाएँ तो वहाँ कुछ भी नहीं कहते! क्योंकि वह सुपीरियर है। वहाँ चुप! जहाँ इन्फिरियर हो वहाँ छिट्-छिट् करता है! यह सब इगोइज़म हैं। सुपीरियर के सामने क्या सभी चुप नहीं हो जाते? इन दादा के हाथ से कुछ फूट जाए तो किसी के मन में कुछ आता ही नहीं और नौकर के हाथ से फूट जाए तो?

इस जगत् ने न्याय कभी देखा ही नहीं है। नासमझी के कारण है यह सब। यदि समझदार बुद्धि होती न, तब भी बहुत था! बुद्धि यदि विकसित हो, समझ वाली हो तो कहीं भी कोई झगड़ा होगा ही नहीं�